## Pravilnik o izmjenama i dopunama Pravilnika o izdavanju putnog lista, viza i posebnih osobnih karata strancima

### NN 109/1996 (27.12.1996.), Pravilnik o izmjenama i dopunama Pravilnika o izdavanju putnog lista, viza i posebnih osobnih karata strancima

# **MINISTARSTVO VANJSKIH POSLOVA**

Na temelju članka 71. Zakona o kretanju i boravku stranaca ("Narodne
novine" broj 53/91, 22/92, 26/93 i 29/94) ministar vanjskih poslova Republike
Hrvatske uz suglasnost ministra unutarnjih poslova Republike Hrvatske donosi

## **PRAVILNIK**

### **O IZMJENAMA I DOPUNAMA PRAVILNIKA O IZDAVANJU PUTNOG LISTA, VIZA I POSEBNIH OSOBNIH KARATA STRANCIMA**

Članak 1.

U Pravilniku o izdavanju putnog lista, viza i posebnih osobnih karata
strancima ("Narodne novine" 32/92) članak 4. stavak 1. mijenja se i glasi:

"Zahtjev za izdavanje vize za strance podnosi se na Obrascu 2 u diplomatskoj
misiji ili konzularnom uredu Republike Hrvatske u inozemstvu."

Članak 4. iza stavka 3. dopunjuje se novim stavcima 4., 5. i 6. koji
glase:

"Sadržaj vize propisan je obrascem 3 koji je pravokutnog oblika sa zaobljenim
rubovima, veličine 10,5x7,5 cm."

Obrazac vize sadrži: oznaku "REPUBLIKA HRVATSKA", serijski broj vize,
grb Republike Hrvatske otisnut na srebrnoj foliji s kružnim mikro tekstom
"Republika Hrvatska, te oznaka "VIZA".

Obrazac vize, sadrži i prostor za upis podataka po rubrikama, koje su
otisnute na hrvatskom, engleskom i francuskom jeziku, i to kako slijedi:
tip vize, važnost vize od - do, broj ulazaka, dužina boravka, mjesto izdavanja,
datum izdavanja, broj putovnice, prostor za primjedbe te prostor za potpis
službene osobe i otisak pečata.

Dosadašnji stavak 4. postaje stavak 7.

Članak 2.

Članak 5. mijenja se i glasi:

"Strancu se u diplomatskim misijama i konzularnim uredima Republike
Hrvatske mogu izdati slijedeće vrste viza:

1. ulazno-izlazna

2. ulazna

3. tranzitna

4. poslovna.

Viza se ne može izdati s rokom važenja dužim od roka važenja putne isprave."

Članak 3.

U članku 6. stavak 1. briše se.

Članak 4.

Članak 10. mijenja se i glasi:

"Diplomatske misije i konzularni uredi mogu izdati slijedeće vrste diplomatske
vize:

- ulazno-izlaznu

- ulaznu

- tranzitnu

Ministarstvo vanjskih poslova Republike Hrvatske može izdati izlazno-ulaznu
diplomatsku vizu.

Sadržaj diplomatske vize propisan je obrascem 4 koji je pravokutnog
oblika sa zaobljenim rubovima, veličine 10,5x7,5 cm.

Obrazac diplomatske vize sadrži: oznaku "REPUBLIKA HRVATSKA", oznaku
serije i serijski broj vize, grb Republike Hrvatske otisnut na srebrnoj
foliji s kružnim mikro tekstom "Republika Hrvatska, te oznaku "DIPLOMATSKA
VIZA"".

Obrazac diplomatske vize, sadrži i prostor za upis podataka po rubrikama,
koje su otisnute na hrvatskom, engleskom i francuskom jeziku, i to kako
slijedi: važnost vize od - do, broj ulazaka, dužinu boravka, mjesto izdavanja,
datum izdavanja, broj putovnice, tip vize, prostor za primjedbe te prostor
za potpis službene osobe i otisak pečata."

Članak 5.

Članak 16. mijenja se i glasi:

"Diplomatske misije i konzularni uredi Republike Hrvatske mogu izdati
slijedeće vrste službene vize:

- ulazno-izlaznu

- ulaznu

- tranzitnu

Ministarstvo vanjskih poslova Republike Hrvatske može izdati izlazno-ulaznu
službenu vizu.

Sadržaj službene vize propisan je obrascem 5 koji je pravokutnog oblika
sa zaobljenim rubovima, veličine 10,5x7,5 cm.

Obrazac službene vize sadrži: oznaku "REPUBLIKA HRVATSKA", oznaku serije
i serijski broj vize, grb Republike Hrvatske otisnut na srebrnoj foliji
s kružnim mikro tekstom "Republika Hrvatska, te oznaku "SLUŽBENA VIZA"".

Obrazac službene vize, sadrži i prostor za upis podataka po rubrikama,
koje su otisnute na hrvatskom, engleskom i francuskom jeziku, i to kako
slijedi: važnost vize od - do, broj ulazaka, dužina boravka, mjesto izdavanja,
datum izdavanja, broj putovnice, tip vize, prostor za primjedbe te prostor
za potpis službene osobe i otisak pečata."

Članak 6.

Članak 20. mijenja se i glasi:

"Po obavljenoj notifikaciji Državnom protokolu osoba iz članaka 12.
i 18. ovog Pravilnika, na zahtjev diplomatske misije, a ako ove nema konzularnog
ureda, Ministarstvo vanjskih poslova može izdati izlazno-ulazne diplomatske
odnosno službene vize, u pravilu s rokom važenja do tri godine za više
putovanja, uz uvažavanje reciprociteta ili odredbi bilateralnog sporazuma."

Članak 7.

Članak 21. mijenja se i glasi:

"Strancima na privremenom boravku u Republici Hrvatskoj, nositeljima
diplomatskih ili službenih putovnica izvan slučajeva iz članaka 12. i 18.
ovog pravilnika, kojima je za ulazak u Republiku Hrvatsku izdana ulazno-izlazna
diplomatska ili službena viza, pa je ova istekla, Ministarstvo vanjskih
poslova na zahtjev diplomatske misije, a ukoliko ova ne postoji konzularnog
ureda, može produžiti odnosno izdati novu diplomatsku odnosno službenu
vizu."

Članak 8.

Članak 22. mijenja se i glasi:

"U slučajevima gubitka diplomatske ili službene putovnice Ministarstvo
vanjskih poslova može izdati diplomatsku odnosno službenu vizu na novu
diplomatsku odnosno službenu putovnicu nakon što gubitak ranije putovnice
od strane diplomatske misije, a ukoliko ova ne postoji konzularnog ureda
druge države akreditirane u Republici Hrvatskoj, bude notificiran u Ministarstvu
vanjskih poslova.

Isto tako Ministarstvo vanjskih poslova može izdati diplomatsku odnosno
službenu vizu na novu diplomatsku odnosno službenu putovnicu kada uvidom
u raniju putovnicu utvrdi da su sve stranice u diplomatskoj odnosno službenoj
putovnici ispunjene."

Članak 9.

U tekstu Pravilnika o izdavanju putnog lista, viza i posebnih osobnih
karata strancima riječi "ministarstvo inozemnih poslova" zamjenjuje se
s riječima "ministarstvo vanjskih poslova" u odgovarajućem padežu.

U tekstu Pravilnika o izdavanju putnog lista, viza i posebnih osobnih
karata strancima riječi "ministar inozemnih poslova" zamjenjuje se s riječima
"ministar vanjskih poslova" u odgovarajućem padežu.

U tekstu Pravilnika o izdavanju putnog lista, viza i posebnih osobnih
karata strancima riječi "diplomatsko i konzularno predstavništvo" i "predstavništvo
Republike Hrvatske" zamjenjuju se riječima "diplomatska misija i konzularni
ured" odgovarajućem padežu.

Članak 10.

Obrasci 2, 3, 4 i 5. iz članka 1., 4. i 5. ovog pravilnika otisnusti
su uz ovaj pravilnik i čine njegov sastavni dio.

Članak 11.

Ovaj Pravilnik stupa na snagu 1. siječnja 1997. godine

Klasa: 504
Urbroj: 521-0602/96-8255
Zagreb, 5. prosinca 1996.

Potpredsjednik Vlade i
ministar vanjskih poslova
**dr. Mate Granić,** v. r.

![](dodatni/366116.gif)

![](dodatni/366117.gif)

![](dodatni/366118.gif)

![](dodatni/366119.gif)

![](dodatni/366120.gif)

![](dodatni/366121.gif)

Pravilnik, NN 109/1996-2137